Voertuigverkope groei steeds | Knysna-Plett Herald
Voertuigverkope groei steeds
Tuesday, 06 March 2012, 14:56
MOTORNUUS - Verkope van nuwe voertuie, handelsvoertuie en vragmotors ingesluit, het volgens die Nasionale Vereniging van Voertuigvervaardigers van Suid-Afrika (Naamsa) in Februarie met 6,4% gestyg. Die amptelike verkoopsyfer van Naamsa was 49 556 eenhede, 'n groei van 0.7% teenoor Februarie 2011.
"Die mark oortref steeds die bedryf se aanvanklike raming van 'n bestendige of selfs dalende voertuigmark vir 2012. Dit geld veral handelsvoertuie, waar ons 'n voortsetting van die momentum sien wat einde 2010 begin en regdeur 2011 geduur het," het dr. Johan van Zyl, President en Uitvoerende Hoof van Toyota Suid-Afrika Motors, gesê.
Passasiersvoertuie wat saamgestelde verkoopsyfers van Naamsa-lede wat nie syfers openbaar nie insluit, het in Februarie met 6,8%, ofte wel 2 303 eenhede, gestyg. Die algehele saamgestelde passasiers-voertuigverkoopsyfer het op 34 054 eenhede te staan gekom.
"Die intreevlak-mark, voertuie in die sogenaamde A-, B- en Sub-B-segmente, dryf steeds die algehele groei. Baie vervaardigers het sterk verkope in hierdie marksegmente aangemeld deurdat mense steeds hul uitgawes konsolideer of inkort deur eerder kleiner en goedkoper modelle aan te skaf.
"Hierdie segment het in Februarie vanjaar 46% van die algehele voertuigmark behels. Dit is steeds die sterkste dryfkrag vir die groei in die passasiersvoertuigmark," sê dr. Van Zyl.
Toyota was met voertuie soos die Aygo in die A-segment (315 eenhede) en die jongste weergawe van die Yaris (753 eenhede) baie bedrywig in hierdie groeiende segment.
Verdere sterk groei was in die handelsvoertuigmark. Verkope van ligte handelsvoertuie het met 5,3% tot 13 518 eenhede gegroei, waar die Hilux die mark in Februarie weer met verkope van 3 384 eenhede oorheers het.
Alle segmente in die medium- en swaar handelsvoertuigmark het sterk vertoon. Verkope van handelsvoertuie het met 8% gegroei, terwyl verkope van swaar handelsvoertuie met 13,3% teenoor dieselfde maand in 2011 gestyg het.
Dr. Van Zyl waarsku egter oor toenemende druk op voertuigkopers se besteebare inkomste, veral in die lig van vorige en toekomstige brandstofprys-verhogings en die bekendstelling van tolgeld in Gauteng.
"Ons verwag egter dat die voertuigmengsel sal voortduur om kleiner en intreevlakvoertuie te bevoordeel, veral met die bekendstelling van nog aantreklike keuses in hierdie segment, soos die Etios," het dr. Van Zyl gesê.
Read more about: Voertuigverkope groei steeds
Posted on: 14:56 Tue, 06 March 2012